XORIJIY SARMOYALAR BO‘YIChA AGENTLIKNI TAShKIL QILISh TO‘G‘RISIDA

Xorijiy sarmoyalarni respublika iqtisodiyotiga jalb etish jarayonini rivojlantirishga ko‘maklashish, O‘zbekistonda investitsiya takliflarini tayyorlash va ro‘yobga chiqarishda ehtimol tutilgan xorijiy sarmoyadorlarga hamda mahalliy sheriklariga amaliy yordam ko‘rsatish maqsadida:
 1. Nohukumat tashkiloti maqomiga ega bo‘lgan xorijiy sarmoyalar bo‘yicha Agentlikni tashkil etish to‘g‘risida O‘zbekistondagi BMT Vakolatxonasining, O‘zbekiston Respublikasi Tashqi iqtisodiy aloqalar vazirligi va Davlat mulk qo‘mitasining taklifi qabul qilinsin.
 2. Quyidagilar belgilab qo‘yilsin:
 — xorijiy sarmoyalar bo‘yicha Agentlik Vazirlar Mahkamasi huzuridagi Investitsiyalarga ko‘maklashish xizmati hamda O‘zbekiston Respublikasi Davlat mulk qo‘mitasi huzuridagi ko‘chmas mulk va xorijiy sarmoyalar bo‘yicha Milliy agentlik negizida tashkil qilinadi;
 — Agentlikning ishi uning ishchi apparati va Muvofiqlashtiruvchi kengash tomonidan ta’minlanadi, kengash tarkibi davlat boshqaruv organlarining vakillaridan, iqtisodiyot sohasidagi olimlar va mutaxassislardan, turli mulkchilik shaklidagi korxonalarning, xorijiy firmalar, kompaniyalar va banklarning rahbarlaridan iborat bo‘ladi;
 — Agentlik faoliyatini tashkiliy-texnikaviy jihatdan ta’minlash budjetdan ajratiladigan mablag‘lar, BMT rivojlanish Dasturi va boshqa xalqaro tashkilotlarning investitsiya faoliyatini institutsional rivojlantirish maqsadlariga yo‘naltirilgan mablag‘lari hisobidan amalga oshiriladi.
 3. Xorijiy sarmoyalar bo‘yicha Agentlikning asosiy vazifalari quyidagilardan iborat ekanligi ma’lumot uchun qabul qilinsin:
 — investitsiya faoliyati sohasida xorijiy tashkilotlar va fondlarning ishtirokida xalqaro hamkorlik dasturlarini ishlab chiqish va amalga oshirish;
 — xorijiy sarmoyalarni jalb etishning me’yoriy-huquqiy negizi sohasida takliflarni ishlab chiqishda qatnashish;
 — iqtisodiyotning turli sektorlarida investitsiya muhitini o‘rganish, O‘zbekistondagi va xorijiy davlatlardagi investitsiya muhitini qiyosiy tahlil etish;
 — O‘zbekiston Respublikasida investitsiya faoliyati va siyosati masalalari bo‘yicha axborot-reklama nashrlarini tayyorlash, ularni xalqaro tadbirkorlar orasida tarqatish;
 — investitsiya sohasidagi takliflarni ishlab chiqish, ularni rasmiylashtirish va amalga oshirish tartibi yuzasidan vazirliklarga, idoralarga, barcha mulkchilik shakllaridagi korxonalarga, shuningdek mahalliy o‘zini-o‘zi boshqarish organlariga ko‘mak berish;
 — amaldagi texnikaviy ko‘maklashish dasturlaridan va xalqaro tashkilotlarning ma’lumot bazalaridan foydalangan holda manfaatdor xorijiy sarmoyadorlarni izlash;
 — amaliy aloqalarni kengaytirish, chet el tajribasini yoyish va xorijiy sarmoyalarni jalb etish bo‘yicha seminarlar, konferensiyalar hamda boshqa tadbirlarni tayyorlash va o‘tkazish;
 — xorijiy va mahalliy tadbirkorlar ishtirokida davra suhbatlari uyushtirish orqali amaliy sheriklik muassasalarini tashkil etishga ko‘maklashish;
 — sarmoyalarni jalb etishning turli shakllarini o‘rganish bo‘yicha chet mamlakatlarning sarmoyalarga ko‘maklashuvchi xizmatlarida, kompaniyalari va korxonalarida o‘zbek mutaxassislarining malaka oshirishlarini tashkil qilish;
 — yuqorida aytib o‘tilgan ishlar va tadbirlarni amalga oshirishga xorijiy ekspertlarni jalb etish.
 4. Xorijiy sarmoyalar bo‘yicha Agentlik ro‘yxatga olingan paytdan boshlab uch yil muddatga soliqlar to‘lashdan, shuningdek qonunlarda belgilangan majburiy to‘lovlarni to‘lashdan ozod qilinsin, bunda bo‘shagan mablag‘larni xorijiy sarmoyalar bo‘yicha Agentlikning moddiy-texnika bazasini rivojlantirishga sarflash shart qilib qo‘yilsin.
 5. Vazirlar Mahkamasi bir hafta muddat ichida ushbu Farmonni ijro etishga oid qaror qabul qilsin.